Document ID: 32004R0081

Komisjoni määrus (EÜ) nr 81/2004,
16. jaanuar 2004,
millega kuulutatakse välja ühenduses bioetanoolina kasutamiseks ettenähtud veinialkoholi avalik müük
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, [1] eriti selle artiklit 33,
ning arvestades järgmist:
(1) Komisjoni 25. juuli 2000. aasta määruses (EÜ) nr 1623/2000, milles sätestatakse veinituru ühist korraldust käsitleva määruse (EÜ) nr 1493/1999 üksikasjalikud rakenduseeskirjad turumehhanismide osas, [2] nähakse muu hulgas ette määruse (EÜ) nr 1493/1999 artiklite 27, 28 ja 30 kohasel destilleerimisel saadud ja sekkumisametite valduses olevate alkoholivarude müügi üksikasjalikud eeskirjad.
(2) Vastavalt määruse (EÜ) nr 1623/2000 artiklitele 92 ja 93 tuleks korraldada kütusesektoris kasutamiseks ettenähtud veinialkoholi avalik müük, et vähendada ühenduse veinialkoholivarusid ja tagada teataval määral tarned määruse (EÜ) nr 1623/2000 artikli 92 kohaselt heakskiidetud ettevõtetele. Ühendusest pärit veinialkohol liikmesriikide ladudes koosneb kogustest, mis on saadud nõukogu 16. märtsi 1987. aasta määruse (EMÜ) nr 822/87 (veinituru ühise korralduse kohta) [3] artiklite 35, 36 ja 39 ning määruse (EÜ) nr 1493/1999 artiklite 27, 28 ja 30 kohasel destilleerimisel.
(3) Vastavalt nõukogu 15. detsembri 1998. aasta määrusele (EÜ) nr 2799/98, millega kehtestatakse põllumajanduse eurol põhinev valuutakord, [4] tuleb alates 1. jaanuarist 1999 müügihind ja tagatised väljendada ning maksed teha eurodes.
(4) Arvestades alkoholi asendamisega seotud pettuseohtu, tuleks tugevdada kontrolli alkoholi lõppsihtkohas, lubades sekkumisametitel paluda rahvusvaheliste kontrolliasutuste abi ning kontrollida müüdavat alkoholi tuumamagnetresonantsanalüüside abil.
(5) Käesoleva määrusega ettenähtud meetmed on kooskõlas veinituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Avalikku müüki pannakse neli partiid 100 protsendilist alkoholi, vastavalt 50000 hektoliitrit, 100000 hektoliitrit, 30000 hektoliitrit ja 30000 hektoliitrit (viited 26/2003 EÜ, 27/2003 EÜ, 28/2003 EÜ ja 29/2003/EÜ), ühenduse kütusesektoris kasutamiseks.
2. Asjaomane alkohol on saadud määruse (EMÜ) nr 822/87 artikli 35 ning määruse (EÜ) nr 1493/1999 artiklite 27 ja 30 kohasel destilleerimisel ning on Prantsusmaa ja Itaalia sekkumisametite valduses.
3. Käesoleva määruse lisas on sätestatud partiisid moodustavate vaatide asukoht ja viited, igas vaadis sisalduv alkoholikogus, alkoholisisaldus ja alkoholi omadused.
4. Lepingud partiide kohta sõlmitakse määruse (EÜ) nr 1623/2000 artikli 92 kohaselt heakskiidetud ettevõtetega.
Artikkel 2
Kogu kõnealuse avaliku müügiga seotud teave saadetakse järgmisele komisjoni talitusele:
Commission of the European Communities
Directorate-General for Agriculture, Unit D.4
Rue de la Loi/Wetstraat 200
B-1049
Brussels
Faks: (32-2) 295 92 52
E-post: agri-d4@cec.eu.int
Artikkel 3
Avalik müük toimub vastavalt määruse (EÜ) nr 1623/2000 artiklitele 92, 93, 94, 95, 96, 98, 100 ja 101 ning vastavalt määruse (EÜ) nr 2799/98 artiklile 2.
Artikkel 4
Avaliku müügi teel müüdava alkoholi hind on 19 eurot 100 protsendilise alkoholi hektoliitri kohta.
Artikkel 5
Kogu alkohol tuleb ära viia hiljemalt kaheksa kuu jooksul pärast alkoholi müümist käsitlevast komisjoni otsusest teatamise kuupäeva.
Artikkel 6
Täitmistagatis on 30 eurot 100 protsendilise alkoholi hektoliitri kohta. Kui ei ole esitatud tagatist, esitavad ettevõtjad, kellega on sõlmitud partiide kohta lepingud, enne alkoholi väljaviimist ja hiljemalt väljaviimiskorralduse väljastamise päeval asjaomasele sekkumisametile täitmistagatise selle kohta, et kõnealust alkoholi kasutatakse kütusesektoris bioetanoolina.
Artikkel 7
30 päeva jooksul pärast avaliku müügi teadaande avaldamist võivad määruse (EÜ) nr 1623/2000 artikli 92 kohaselt heakskiidetud ettevõtted saada asjaomaselt sekkumisametilt müügiks pakutava alkoholi proove, makstes nende eest kümme eurot liitri kohta. Pärast seda kuupäeva saab proove vastavalt määruse (EÜ) nr 1623/2000 artikli 98 lõigetele 2 ja 3. Heakskiidetud ettevõtetele antavad proovid ei ületa viit liitrit vaadi kohta.
Artikkel 8
Nende liikmesriikide sekkumisametid, kus müügiks pakutavat alkoholi ladustatakse, kontrollivad alkoholi liiki selle eesmärgipärase kasutamise ajal. Selleks võivad nad:
a) kohaldada määruse (EÜ) nr 1623/2000 artikli 102 sätteid mutatis mutandis;
b) kontrollida proove tuumamagnetresonantsanalüüside abil, et teha kindlaks alkoholi liik eesmärgipärase kasutamise ajal.
Sellega seotud kulud kannavad ettevõtjad, kellele alkohol on müüdud.
Artikkel 9
Käesolev määrus jõustub selle Euroopa Liidu Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. jaanuar 2004

Labels: 3
14